लालकिले से अपने पहले भाषण में खुद को राजनीति नहीं, राष्ट्रनीति का हिस्सा बताने वाले हमारे प्रधानमंत्री नरेंद्र भाई मोदी ने नीतीश की नटबाज़ी को महिमामंडित करने में जिस तरह ज़रा भी देर नहीं लगाई, उसने घटनाक्रम के इस हमाम में सबको निर्वस्त्र कर दिया। सहमति के मज़बूत धरातल पर देश को आगे ले जाने का वादा करने वाले नरेंद्र भाई ने दिल्ली आते ही देश के हर कोने में सत्ता हड़़पने की हड़बड़ी में जो-कुछ किया है, उसके बाद भी अगर किसी को आगत के आसार गुलाबी लगते हों तो कोई क्या करे! विपक्ष की धज्जियां बिखेरने पर तुली मौजूदा शासन-व्यवस्था से लोहा लेने का काम वे नहीं कर पाएंगे, जो कबाड़ के कारोबारी हैं। जंग के उसूल निभाने में बहुत बार हार का सामना भी करना पड़ता है। लेकिन फिर भी उन लोगों का अनवरत अभिनंदन करते रहना हमारा कर्तव्य है, जो युद्ध में सब-कुछ जायज़ नहीं मानते हैं। आख़िर ऐसी राजनीतिक क़ामयाबियों को हम कब तक चाटते रह सकते हैं, जिनकी इबारत नैतिक पतन बदबूदार के पन्नों पर लिखी होती है? लोकतंत्र की बुनियाद तो आखि़र उन्हीं के भरोसे बचेगी, जिनमें अपने भीतर झांकने की नैतिक ताक़त है। आज जो दीवार अंधेरों ने उठा रखी है, देर-सबेर उसे गिरना तो है ही। (लेखक न्यूज़-व्यूज़ इंडिया के संपादक हैं।)